Torna el Festival ‘Menuda Ciutat’ amb teatre infantil, marionetes, circ i màgia
08 de setembre 2020

Diferents places de la ciutat acolliran a partir d'este divendres, 11 de setembre, setze actuacions de teatre, màgia, circ i marionetes infantils dirigides als més xicotets. L'objectiu del festival ‘Menuda Ciutat’ és apropar les activitats culturals als espais públics i, en concret, a un públic familiar. Esta edició, la cinquena, ve marcada per la COVID19, ja que el festival, que estava previst per a maig, va haver d'ajornar-se amb motiu de la quarantena.

  

El festival cobrirà els divendres del mes de setembre i la primera setmana d'octubre, amb quatre actuacions alhora en quatre places diferents de Sagunt i del Port de Sagunt. Per tant, les actuacions es realitzaran cada divendres a les 19.30 hores en quatre places de manera simultània de les set triades en esta edició, que són Cronista Chabret, Reina Fabiola, Antiga Moreria, Àgora del Casal Jove, plaça Alquerieta del Roc, Albereda del Consell i Manuel Azaña.

  

El regidor de Joventut, Guillermo Sampedro, ha declarat que, a pesar que es tracta d'una cinquena edició marcada per les circumstàncies i per les mesures de seguretat i higiene, «**ja teníem ganes de poder celebrar este festival, un dels quals més èxit té perquè traiem el teatre al carrer i a les places, que és una insistència que ens demanen els xiquets i xiquetes en el Pla d'Infància. Intentem, a més, combinar diferents tipus d'espectacles com a contacontes, rondalles, jocs, circ, clown i màgia, i sempre comptant amb les nostres companyies locals de teatre i amb el teatre infantil de carrer com a aposta fonamental per a la regidoria**».

  

En primer lloc, el divendres 11 de setembre, a les 19.30 h, s'interpretaran simultàniament “La història interminable”, de Rebombori Cultural al carrer Alquerieta del Roc; “Trileros”, de la Troupe Malabo en el Casal Jove; “La Ciutat sostenible”, de la companyia Teatre Buffo en la Plaça Cronista Chabret; i “Prenent Mesures” de Teatre Reforma en la Plaça Reina Fabiola.

El divendres 18 de setembre actuarà de nou La Troupe Malabo amb l'espectacle “Oníricos” en la Plaça Cronista Chabret; la companyia local Camí de Nora amb la rondalla “L’esclafamuntanyes del Garbí” en la plaça Manuel Azaña; la companyia local La niñacristal amb l'espectacle “Medusa i Perseu, un mite d’amistat”; i la companyia A la Lluna en la Plaça Reina Fabiola amb “Biocuentos, brujas, duendes y otros colores”.

  

Pel que respecta al divendres 25 de setembre, en l'Albereda del Port de Sagunt actuarà la companyia A la Lluna amb “Kanijo Circus”; també Rebombori Cultural en la Plaça Antiga Moreria amb “Los cuentos de Gianni Rodari”; en el Casal Jove estarà Baraka Circ amb “Circo gafado”; i la companyia valenciana A la Lluna oferix el muntatge “Cajas y Cuentas” en la plaça Cronista Chabret.

  

Per a acabar, el divendres 2 d'octubre tindrà lloc quatre espectacles més. Es tracta de la versió de “Mary Poppins” de Rebombori Cultural en la Plaça Manuel Azaña; “Cataplún” en el Casal Jove del Port de Sagunt a càrrec d'Ameba Teatre; “A la lluna, al carrer” amb la companyia A la lluna en plaça Cronista Chabret; i finalment, “Cornalina cuentajuega” amb La niñacristal a la plaça Alquerieta del Roc.

Enguany, la regidoria de Joventut i Infància ha intentat combinar diferents espectacles per a tots els públics, des de circ a màgia, passant pel teatre infantil clàssic, el clown o els espectacles de marionetes. El festival compta amb nou companyies de teatre i circ per a les setze representacions, amb companyies valencianes i locals, com és el cas de Camí de Nora o La niñacristal.

  

![](/media/fkaczt1c/63c_20200908_105422.jpg)  
  
  

  

*   [](http://www.facebook.com/sharer.php?u=https://aytosagunto.es/va/actualitat/torna-el-festival-menuda-ciutat-amb-teatre-infantil-marionetes-circ-i-magia/ "Facebook")
*   [](http://twitter.com/share?url=https://aytosagunto.es/va/actualitat/torna-el-festival-menuda-ciutat-amb-teatre-infantil-marionetes-circ-i-magia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/torna-el-festival-menuda-ciutat-amb-teatre-infantil-marionetes-circ-i-magia/ "Linked In")
*   [](mailto:?body=https://aytosagunto.es/va/actualitat/torna-el-festival-menuda-ciutat-amb-teatre-infantil-marionetes-circ-i-magia/)